REGOLAMENT TAL-KUMMISSJONI (UE) 2019/552

tal-4 ta' April 2019

li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill rigward il-livelli massimi tar-residwi tal-ażossistrobina, tal-biċiklopiron, tal-klormekwat, taċ-ċiprodinil, tad-difenokonażol, tal-fenpropimorf, tal-fenpirossimat, tal-fluwopiram, tal-fosetil, tal-isoprotijolan, tal-isopirażam, tal-ossamil, tal-protijokonażol, tal-ispinetoram, tat-trifloksistrobin u tat-triflumeżopirim f'ċerti prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b'mod partikolari l-Artikolu 14(1)(a) tiegħu,

Billi:

(1) Fis-6 ta' Lulju 2018, il-Kummissjoni Codex Alimentarius adottat limiti massimi tar-residwi fil-Codex (CXLs) għal: l-ażossistrobin, il-biċiklopiron, il-klormekwat, iċ-ċiprodinil, id-difenikanażol, il-fenażakwin, il-fenpropimorf, il-fenpirossimat, il-flonikamid, il-fluwopiram, il-flupiradifuron, il-fosetil, il-imażamoks, l-imażapir, l-isoprotjolan, l-isopirażam, l-ossamil, il-pikossistrobin, il-protjokonażol, il-kwinklorak, is-saflufenaċil, is-spinetoram, it-tebukonażol, it-triflossistrobin u t-triflumeżopirim (2).

(2) Fl-Annessi II u III tar-Regolament (KE) Nru 396/2005 ġew stabbiliti l-livelli massimi għar-residwi (MRLs) ta' dawn is-sustanzi, ħlief dawk tal-biċiklopiron u tat-triflumeżopirim, li ma ġie stabbilit l-ebda MRL speċifiku għalihom, u dawk is-sustanzi lanqas ma ddaħħlu fl-Anness IV ta' dak ir-Regolament, allura għalihom japplika l-valur prestabbilit ta' 0,01 mg/kg previst fl-Artikolu 18(1)(b) tiegħu.

(3) Skont l-Artikolu 5(3) tar-Regolament (KE) Nru 178/2002 tal-Parlament Ewropew u tal-Kunsill (3), fejn jeżistu standards internazzjonali jew jekk it-tlestija tagħhom tkun imminenti, dawn iridu jitqiesu fl-iżvilupp jew fl-addattament tal-liġi dwar l-ikel, ħlief meta dawn l-istandards jew il-partijiet rilevanti tagħhom ikunu mezz ineffettiv jew mhux addattat biex jilħaq l-għanijiet leġittimi tal-liġi dwar l-ikel jew meta jkun hemm ġustifikazzjoni xjentifika, jew meta dawn jirriżultaw f'livell differenti ta' protezzjoni minn dak stabbilit bħala xieraq fl-Unjoni. Barra minn hekk, skont il-punt (e) tal-Artikolu 13 ta' dak ir-Regolament, l-Unjoni għandha tippromwovi l-konsistenza bejn l-istandards tekniċi internazzjonali u l-liġi dwar l-ikel filwaqt li tiżgura li l-livell għoli ta' protezzjoni adottat fl-Unjoni ma jitnaqqasx.

(4) L-Unjoni ppreżentat riżerva (4) lill-Kumitat Codex dwar ir-Residwi tal-Pestiċidi dwar is-CXLs proposti għall-kombinamenti ta' pestiċidi u prodotti li ġejjin: il-biċiklopiron (ġewwieni li jittiekel tal-mammiferi); id-difenokonażol (pomu; ross il-fenażakwin (il-prodotti kollha); il-fenpropimorf (banana); il-fenpirossimat (lanġas; ħjar; bettieħ; bżar ħelu; kafeni; frott taċ-ċitru; prodotti mill-annimali); il-flonikamid (il-prodotti kollha); il-fluwopiram (ħalib; ross; piżelli niexfa); il-flupiradifuron (il-prodotti kollha); l-imażamoks (il-prodotti kollha); l-imażapir (il-prodotti kollha); l-ossamil (ħjar; qara' tas-sajf); il-pikossistrobin (il-prodotti kollha); il-kwinklorak (il-prodotti kollha); is-saflufenaċil (il-prodotti kollha); l-ispinetoram (avokado; għanbaqar; prodotti mill-annimali); il-fenbukonażol (il-prodotti kollha); it-trifloksistrobin (kaboċċi kkapoċċati).

(5) Għalhekk is-CXLs għall-ażossistrobin, għal-biċiklopiron, għall-klormekwat, għaċ-ċiprodinil, għad-difenikonażol, għall-fenpropimorf, għall-fenpirossimat, għall-fluwopiram, għall-fosetil, għall-isoprotjolan, għall-isopirażam, għall-ossamil, għall-protjokonażol, għall-ispinetoram, għat-trifloksistrobin u għat-triflumeżopirim, li mhumiex elenkati fil-premessa 4, jenħtieġ li jiddaħħlu fir-Regolament (KE) Nru 396/2005 bħala MRLs ħlief meta dawn jirrelataw ma' prodotti li mhumiex imsemmija fl-Anness I ta' dak ir-Regolament jew meta dawn ikunu stabbiliti f'livell aktar baxx mill-MRLs attwali. Dawk is-CXLs huma sikuri għall-konsumaturi fl-Unjoni (5).

(6) Fil-kuntest ta' proċedura għall-awtorizzazzjoni tal-użu ta' prodott għall-protezzjoni tal-pjanti li fih is-sustanza attiva fosfonati tal-potassju fuq it-tut tal-għollieq, fuq il-lampun, fuq il-mirtill, fuq il-passolina, fuq ir-ribes, u fuq it-tut tas-sebuqa, tressqet applikazzjoni bi qbil mal-Artikolu 6(1) tar-Regolament (KE) Nru 396/2005 biex jinbidlu l-MRLs eżistenti għall-fosetil.

(7) B'konformità mal-Artikolu 8 tar-Regolament (KE) Nru 396/2005, dik l-applikazzjoni ġiet evalwata mill-Istat Membru kkonċernat u r-rapport tal-evalwazzjoni ntbagħat lill-Kummissjoni.

(8) L-Awtorità Ewropea dwar is-Sigurtà fl-Ikel, (“l-Awtorità”) ivvalutat l-applikazzjoni u r-rapport tal-evalwazzjoni, u b'mod partikolari eżaminat ir-riskji għall-konsumaturi u, fejn kien rilevanti, għall-annimali, u tat opinjoni motivata dwar l-MRLs proposti (6). Għaddiet dik l-opinjoni lill-applikant, lill-Kummissjoni u lill-Istat Membru u ppubblikatha.

(9) L-Awtorità kkonkludiet li kienu ġew issodisfati r-rekwiżiti kollha rigward id-data u li l-modifiki tal-MRLs mitlubin mill-applikant kienu aċċettabbli fir-rigward tas-sikurezza tal-konsumatur abbażi ta' valutazzjoni tal-esponiment tal-konsumaturi għas-27 grupp Ewropew speċifiku tal-konsumatur. L-Awtorità qieset l-aktar informazzjoni riċenti dwar il-karatteristiċi tossikoloġiċi tas-sustanza. La l-esponiment tul il-ħajja għal dik is-sustanza mill-konsum tal-prodotti tal-ikel kollha li jista' jkun fihom dik is-sustanza, u lanqas l-esponiment għal perjodu qasir minħabba konsum għoli tal-prodotti rilevanti ma wera li kien hemm riskju li jinqabeż il-konsum aċċettabbli ta' kuljum jew id-doża akuta ta' referenza.

(10) Abbażi tal-opinjonijiet motivati tal-Awtorità u filwaqt li jitqiesu l-fatturi rilevanti tas-suġġett ikkunsidrat, il-modifiki xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(11) Għaldaqstant, jenħtieġ li r-Regolament (KE) Nru 396/2005 jiġi emendat skont dan.

(12) Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Annessi II u III tar-Regolament (KE) Nru 396/2005 huma emendati skont l-Anness ta' dan ir-Regolament.

Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, l-4 ta' April 2019. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-41%252FReport%252FFINAL%252FREP18_CACe.pdf

Il-programm konġunt tal-FAO u tal-WHO dwar l-istandards tal-ikel tal-Kummissjoni Codex Alimentarius. L-Appendiċi II. Is-Sessjoni Nru 41. Ruma, l-Italja, mit-2 sas-6 ta' Lulju 2018.

(3) Ir-Regolament tal-Parlament Ewropew u tal-Kunsill (KE) Nru 178/2002 tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel (ĠU L 31, 1.2.2002, p. 1).

(4) Kummenti tal-Unjoni Ewropea dwar l-Ittra Ċirkulari CL 2018/39-PR tal-Codex: https://ec.europa.eu/food/sites/food/files/safety/docs/codex_cac_41_cl_2018-39-pr.pdf

(5) Scientific support for preparing an EU position in the 50th Session of the Codex Committee on Pesticide Residues (CCPR). EFSA Journal 2018;16(7):5306.

(6) Ir-rapporti xjentifiċi tal-EFSA jinsabu online fuq: http://www.efsa.europa.eu:

Reasoned opinion on the modification of the existing maximum residue levels for potassium phosphonates in certain berries and small fruits. EFSA Journal 2018;16(9):5411.